বিয়েবাড়িতে তাকে দেখেছে সকলে। কখনও নববধূর ছবি তুলতে, কখনও আবার বরের বন্ধুর সঙ্গে গল্প করতে। পরে জানা গেল, অতিথির বেশে বিয়েবাড়িতে সেল্‌ফি তুলে, খাওয়া-দাওয়া করে গেছে দাগি দুষ্কৃতী!
ডাকাতির উদ্দেশ্যে জড়ো হওয়া হোসেন আলি সায়েদি নামে এক দুষ্কৃতী-সহ তিনজনকে জ্যাংরা থেকে বুধবার রাতে গ্রেফতার করেছে বাগুইআটি থানার পুলিশ। প্রাথমিক তদন্তে পুলিশ জেনেছে, ওইদিন সন্ধ্যায় বাগুইআটি এলাকায় একটি বিয়েবাড়িতে অতিথি সেজে ঢুকেছিল হোসেন। কী উদ্দেশ্য ধৃত যুবক ওই বিয়েবাড়িতে গিয়েছিল, তা নিয়ে তদন্ত শুরু করেছে বাগুইআটি থানা।
ঘটনার কথা জানাজানি হতে হতবাক বিয়েবাড়ির লোকজন। স্থানীয় বাসিন্দা সুজিত ঘোষের এক তুতো ভাইয়ের বউভাতের অনুষ্ঠান ছিল সেদিন। সুজিতের কথায়, ‘‘এক যুবক ঘুরছিল। কিন্তু সে কন্যাপক্ষের ভেবে আমরা কিছু বলিনি। সে আমাদের সঙ্গে ছবি তুলেছে। আমরা তার হাতে খাবারের প্যাকেটও তুলে দিয়েছি। পরে শুনলাম ছেলেটি নাকি দুষ্কৃতী। ডাকাতির উদ্দেশ্যে এসেছিল।’’
তদন্তের স্বার্থে ঘটনাটি নিয়ে বিশেষ কিছু জানাতে চায়নি পুলিশ। তবে রাতে ডাকাতির উদ্দেশ্যে জড়ো হওয়ার আগে সন্ধ্যায় বিয়েবাড়িতে ভদ্র পোশাকে সেল্‌ফি তোলা, খাওয়া-দাওয়া করা দুষ্কৃতীর কাজকর্মে অবাক পুলিশও। তদন্তকারীরা জানান, হোসেনের কাছে তিনটি মোবাইল পাওয়া গিয়েছে। যেগুলির একটিরও সে লক খুলতে পারেনি। ফলে সেগুলি হোসেনের নয় বলেই প্রাথমিকভাবে মনে করছে পুলিশ।
বিয়েবাড়ির লোকজনের সঙ্গে কথা বলে পুলিশ জানতে পেরেছে, বুধবার বিয়েবাড়ি চলার সময় ওই যুবক আলমারির দরজা খুলে কনের গয়না দেখার চেষ্টা করেছিল। সেটি কয়েকজনের নজরে আসে। কিন্তু কন্যাপক্ষের অতিথি ভেবে তাকে কেউ কিছু বলেননি। রাতের দিকে অতিথিদের ভিড় কমে যাওয়ার পর বয়স্ক মহিলাদের সঙ্গে বসে গল্প করতে দেখা যায় ওই যুবককে। তাঁদের মধ্যে একজনের হার চুরির চেষ্টাও ওই যুবক করেছিল বলে পুলিশ জেনেছে।